Source: http://www.bihon.ro/intalnim-cea-mai-buna-echipa/1599358
Timestamp: 2018-09-19 09:16:00+00:00

Document:
„Întâlnim cea mai bună echipă” - BIHON
„Întâlnim cea mai bună echipă”
la	11. decembrie 2015 13:16	 Reactualizat la:	 11. decembrie 2015 16:40
Bobe Nicolescu este unul din tinerii de mare perspectivă din lotul CSM CSU Oradea	- © FOTO: ROLLANDFOTO
CSM CSU Oradea primeşte sâmbătă, de la ora 19:45, vizita formaţiei Steaua CSM EximBank.
Prima etapă a returului Ligii Naţionale de baschet masculin programează un meci de mare atractivitate, în care se întâlnesc echipele cu cele mai bune linii de clasament la finele turului.
CSM CSU Oradea este lideră, cu opt victorii şi două înfrângeri, în timp ce Steaua a înregistrat şapte victorii şi tot două eşecuri, având însă un meci mai puţin disputat faţă de echipa noastră.
Radovan Markovic, unul dintre cei mai vechi şi mai experimentaţi jucători orădeni, opinează că Steaua este cea mai bună formaţie din campionat.
„Întâlnim probabil cea mai bună echipă din actuala ediţie. Pe lângă valoarea propriu-zisă a lotului, Steaua beneficiază şi de un plus de experienţă, mai ales că a disputat în acest sezon numeroase meciuri în FIBA Europe Cup. Spre deosebire de stelişti, noi nu suntem o echipă alcătuită din jucători foarte talentaţi, ci mai degrabă muncitori.
Nu ne temem însă de Steaua, pentru că evoluăm tot mai bine şi nivelul jocului nostru a crescut semnificativ în ultimele meciuri. Pentru noi este foarte important să avem un joc de echipă cât mai bun”, a afirmat Rade Markovic.
Referitor la aruncările sale de trei puncte, „shooter-ul” orădean crede că importantă este victoria echipei şi nu reuşitele sale personale.
„Pentru mine jocul de la Sibiu a fost excelent şi mă bucur că am învins. Au fost însă alte partide în care s-au evidenţiat Barnette, Mandache, Lucic, Nuhanovic sau alţi jucători. Aşa este jocul nostru, nu depindem de un singur jucător. Sigur, aruncările de trei puncte ne ajută foarte mult şi ne simplifică misiunea. Dar nu se poate spune că de aceste aruncări depinde succesul echipei noastre. Depinde de jocul colectiv, de respectarea planului de joc”, a explicat Radovan Markovic.
Bogdan Nicolescu, unul din tinerii promiţători ai lotului orădean, este mulţumit că a ales să joace la CSM CSU. „Aceasta este prima mea echipă profesionistă. Am fost primit foarte bine de coechipieri şi încerc să muncesc cât mai mult, pentru a progresa. Sper să-mi îmbunătăţesc jocul şi îmi ajut echipa cât mai bine”, a mărturisit Bobe Nicolescu.
Tânărul jucător orădean afirmă că nu a învins niciodată Steaua la nivel de juniori, dar are la activ o victorie la seniori, în prima etapă a acestui sezon. „Nu i-am bătut niciodată pe stelişti la juniori, dar sper să nu pierd în faţa lor la seniori”, speră Nicolescu.
Managerul CSM CSU Oradea, Şerban Sere are încredere în sprijinul publicului. „Publicul nostru este minunat şi vom avea nevoie mai mult ca oricând de sprijinul său în meciul de sâmbătă. Va fi o partidă foarte dificilă, în care fiecare detaliu contează. Vrem să avem un public cât mai vocal şi mai ataşat de echipa noastră”, a declarat Şerban Sere.
Taguri: baschet masculin, CSM CSU Oradea, liga nationala, steaua csm eximbank

References: CSM 

CSM 
 CSM 

CSM 
 CSM 
 CSM 
 CSM 
 csm